Dôvodová správa

A. Všeobecná časť

Návrh zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení neskorších predpisov sa do medzirezortného pripomienkového konania predkladá ako iniciatívny materiál.

Účelom návrhu zákona je reagovať na praktické požiadavky aplikačnej praxe a odstrániť nedostatky existujúcej právnej úpravy, najmä ju doplniť o chýbajúcu úpravu voľby predsedu rady prostredníctvom jej členov, upraviť pôsobnosť jednotlivých orgánov Justičnej akadémie, upraviť zloženie pedagogického zboru a skúšobných komisií a v neposlednom rade upraviť právnu úpravu vykonávania justičných skúšok vyššími súdnymi úradníkmi. 

Predkladaný návrh zákona nebude mať dopad na štátny rozpočet, rozpočet obcí a rozpočty vyšších územných celkov. Návrh zákona nepredpokladá finančný, ekonomický a environmentálny vplyv, ani vplyv na zamestnanosť a podnikateľské prostredie. 
 
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1. Predkladateľ právneho predpisu: vláda Slovenskej republiky

2. Názov návrhu právneho predpisu:  ktorým sa mení a dopĺňa zákon č. 348/2003 Z. z. o Justičnej akadémii a o zmene a doplnení niektorých zákonov v znení neskorších predpisov.

3. Problematika návrhu právneho predpisu:
a)	nie je upravená v práve Európskych spoločenstiev,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na to, že problematika návrhu zákona nie je upravená v práve Európskych spoločenstiev a Európskej únie, je bezpredmetné vyjadrovať sa k bodom 4., 5. a 6.

Doložka
finančných, ekonomických, environmentálnych vplyvov, 
vplyvov na zamestnanosť a podnikateľské prostredie 

1.	Návrh zákona nezakladá nároky na verejné financie.

2.	Návrh zákona nebude mať ekonomický dopad na obyvateľov, hospodárenie podnikateľskej sféry a iných právnických osôb.

3.	Návrh zákona nebude mať vplyv na životné prostredie.

4.	Návrh zákona nebude mať vplyv na zamestnanosť a nevyžiada si zvýšenie počtu zamestnancov a nebude mať vplyv ani na podnikateľské prostredie.

B. Osobitná časť 

K Čl. II

K bodu 1

V pripravovanej novele sa navrhuje úprava písmena d), nakoľko vykonanie odbornej justičnej skúšky vyššími súdnymi úradníkmi nie cieľom ich odborného vzdelávania, ale len zákonnou možnosťou. Z uvedeného dôvodu Justičná akadémia by nemala byť povinná odborne pripravovať ich na skúšku a už vôbec nie vzdelávať na výkon funkcie sudcu, nakoľko vyšší súdny úradník nebol vymenovaný do štátnej služby za účelom stať sa sudcom. Vyšší súdny úradník je štátny zamestnanec, ktorý je prijatý na určité miesto, kde by si mal plniť svoje povinnosti a  závisí len na jeho rozhodnutí, či vykoná odbornú justičnú skúšku, alebo nie. Len účelom prípravnej služby justičných čakateľov je pripraviť ich na výkon funkcie sudcu.

K bodu 2

Navrhuje sa zmeniť ustanovenie tak, aby mal minister spravodlivosti možnosť vymenovať piatich  členov rady, na ktorých vymenovanie ho oprávňuje zákon, bez obmedzenia, že musí ísť až o dvoch sudcov

K bodu 3

Navrhuje sa, aby členom rady nebola bezpodmienečne len osoba s právnickým vzdelaním a umožňuje sa aj iným profesiám, resp. zástupcom stavovských organizácií stať sa členom rady. Požiadavku právnického vzdelania spĺňajú sudcovia a prokurátori uvedení  v § 6 odsek 2 písm. a) a b) , ktorí tvoria väčšinu členov rady.

K bodu 4

Ide o formulačné spresnenie znenia v nadväznosti na zákonnú úpravu postavenia prokurátorov. 

K bodu 5

Spresňuje sa znenie z dôvodu  zosúladenia so zákonom č. 385/2000 Z. z. a č. 154/2001 Z. z. Podľa predmetných zákonov totiž funkcia sudcu a prokurátora smrťou automaticky zaniká a z titulu zániku funkcie sudcu, resp. prokurátora zaniká aj funkcia člena rady. 

K bodom  6 a 7 

Ide o analogickú úpravu ako je uvedená v novelizačnom bode 5. Uvedené dôvody odvolania sú dôvodom zániku funkcie sudcu, resp. prokurátora. 

K bodu 8

Právna úprava sa dopĺňa o možnosť odvolať člena rady ministrom spravodlivosti Slovenskej republiky, ktorý bol ním vymenovaný aj z iného závažného dôvodu. Minister spravodlivosti Slovenskej republiky ako čelný predstaviteľ Ministerstva spravodlivosti Slovenskej republiky a člen vlády Slovenskej republiky je zodpovedný ako v rovine faktickej, tak i v rovine politickej za chod celého rezortu spravodlivosti, Justičnú akadémiu nevynímajúc, a preto je nevyhnutné, aby mal určitú zákonom regulovanú možnosť rozhodovať o osobe člena rady Justičnej akadémie. Jedným zo zákonných vyjadrení tohto postavenia ministra spravodlivosti Slovenskej republiky má byť podľa predloženého návrhu aj oprávnenie odvolať člena rady, aj v prípade konania, ktoré síce nie je porušením zákonom uložených povinností, ale je spôsobilé vyvolať alebo vyvoláva pochybnosti o osobnostných, či morálnych alebo odborných predpokladoch na výkon funkcie člena rady. Analogicky sa obdobná právna úprava navrhuje aj vo vzťahu k Súdnej rade Slovenskej republiky. 

K bodu 9

Právna úprava sa dopĺňa o mechanizmus odvolávania člena rady, ktorého menoval minister spravodlivosti na návrh generálneho prokurátora Slovenskej republiky, a to tak, e na odvolanie tohto člena bude potrebný súhlas alebo návrh  generálneho prokurátora Slovenskej republiky. 

K bodu 10

Navrhovaná právna úprava reaguje na požiadavky aplikačnej praxe. Ustanovenia sa dopĺňa o úpravu voľby predsedu rady, ako aj prípravu a schvaľovanie akademického plánu.  

K bodu 11

Zákonná úprava sa dopĺňa o úpravu pôsobnosti predsedu rady, ktorá doteraz v právnej úprave absentovala. 

K bodu 12

Upravuje sa dĺžka funkčného obdobia riaditeľa akadémie z troch na päť rokov, pričom sa vychádza z dĺžky funkčného obdobia predsedov súdov. Právna úprava reaguje na praktickú požiadavku riešenia navrhovania úspešných uchádzačov na vymenovania za riaditeľa. Je zbytočné určovať prvých piatich úspešných kandidátov (v praxi je počet uchádzačov nižší), najmä ak minister vymenuje len prvého v poradí. 

K bodu 13

Upravuje sa dĺžka funkčného obdobia zástupcu riaditeľa akadémie z troch na päť rokov, pričom sa vychádza z dĺžky funkčného obdobia predsedov súdov.
 
K bodu 14

Platí primerane zdôvodnenie uvedené k bodom 5, 6 a 7. 

K bodu 15

Podľa platnej právnej úpravy zástupcu riaditeľa menuje riaditeľ (ostáva zachované), pričom na dovolanie zástupcu je potrebné rozhodnutie ministra spravodlivosti Slovenskej republiky. Ak zástupcu riaditeľa menu priamo riaditeľ, nie je dôvod, aby ho odvolával minister spravodlivosti.

K bodu 16

Právna úprava pôsobnosti riaditeľa sa spresňuje s prihliadnutím na požiadavky aplikačnej praxe, ako aj v nadväznosti na súvisiace zmeny navrhované predkladanou novelou zákona. 

K bodu 17

V rámci úpravy pedagogického zboru sa upúšťa od doterajšieho delenia členov tohto zboru na stálych a externých vyučujúcich a zavádza sa ich členenie na vedúcich katedier a externých členov, pričom vedúcimi katedier búdu môcť byť aj iné osoby ako sudcovia a prokurátori.

K bodu 18

Navrhuje sa  vypustiť z dôvodu, že  uvedený odsek nekorešponduje s predchádzajúcim odsekom 4 (skúška 2x do roka). Vzhľadom na rôzne časové rozpätie prijímania justičných čakateľov a VSÚ sa nie je možné platné termíny dodržať.

K bodom 19 a 21

Postavenie vyššieho súdneho úradníka sa od postavenia justičného čakateľ líši v tom, že justičný čakateľ má v náplni práce prípravu na budúce sudcovské povolanie, pričom vyšší súdny úradník má primárne v náplni práce plnenie úloh uložených zákonom. Preto sa navrhuje úprava poskytovanie služobného voľno s náhradou platu v trvaní štyroch týždňov nie v prípade vyššieho súdneho úradníka vyššie uvedených dôvodov namieste. Právna úprava v navrhovanom § 14 ods. 6 umožňuje poskytnúť vyššiemu súdnemu úradníkovi služobné voľno bez náhrady platu na vykonanie samotnej justičnej skúšky, resp. opravnej skúšky, a to v trvaní dvoch pracovných dní. Taktiež sa dopĺňa právna úprava o dôsledky neúspešného vykonania opravnej justičnej skúšky; v tomto prípade nezanikne funkcie vyššieho súdneho úradníka, ale zanikne mu právo opätovne sa uchádzať o vykonanie justičnej skúšky. 

K bodu 22

S prihliadnutím na navrhované zmeny v predkladanej novele, ako aj na požiadavky aplikačnej praxe sa spresňuje ustanovenie o obsahu štatútu akadémie. 

K bodu 23

Prechodné ustanovenia upravujú dopady novej právnej úpravy kreovania funkcie členov rady, riaditeľa, zástupcu riaditeľa, ako aj členov a náhradníkov skúšobných komisií na trvanie týchto funkcií. Zároveň upravuje zánik funkcie stálych členov pedagogického zboru a vznik funkcie vedúcich katedier. 

K Čl. II

Navrhuje sa účinnosť návrhu zákona, a to od 1. marca 2008.